Taxi ry hoërskoolseun van sy fiets afHenry Garnett-Bennett (Foto: Verskaf) Dokters is positief oor die 14-jarige Henry Garnett-Bennett se herstel nadat hy Woensdagoggend op sy fiets deur ŉ minibustaxi in Centurion raakgery is. Henry, ŉ gr. 8-leerder aan die Hoërskool Zwartkop, het die oggend oudergewoonte om 06:00 op sy fiets skool toe vertrek. By die kruising van Mopanistraat en die Ou Johannesburgpad wat by sy skool is, wou Henry regs draai toe die minibustaxi hom van agter af aan die linkerkant getref het. Henry se kop het die taxi se ruit getref. Henry se pa, Dirk (51), sê volgens ooggetuies het sy seun se kop blykbaar die taxi se ruit so hard getref dat die ruit versplinter het. “Henry is met die slag van sy fiets afgeslinger en hy het in die pad geval. Sy fiets se agterwiel is morsaf gebreek en sy voorwiel is gebuig,” vertel Dirk. Die minibustaxi wou glo van agter af verby stilstaande verkeer ry en in die proses het hy Henry getref. “Binne sekondes was onderwysers en bystanders wat die ongeluk gesien het daar om Henry by te staan. Zwartkop se skoolhoof was ook een van die eerstes op die toneel en het dadelik die ambulans ontbied. Hulle was binne ŉ oogwink op die toneel.” Dirk sê sy vrou, Annerie (45), was omstreeks 06:30 op die toneel en het saam met Henry in die ambulans na die Zuid-Afrikaans-hospitaal in Pretoria gery. Henry is sowat 08:00 in die hospitaal se intensiewe sorgeenheid (ICU) opgeneem en die dokters het breinskanderings gedoen. Hulle het bepaal dat Henry ŉ skedelfraktuur asook swelling en bloeding op die brein het. Hy is tans by sy volle bewussyn en is steeds in die intensiewe sorgeenheid. Hy hoef in hierdie stadium nog geen operasie te ondergaan nie. “Vandag gaan dit al beter as gister. Hy kan al rondloop en het gelukkig geen been gebreek nie. Hy word nog noukeurig deur die dokters gemonitor.” Volgens Dirk het Henry se skooltas sy lewe gered. “Hy het op sy skooltas geval wat gekeer het dat sy kop die teerpad tref. Dit was ŉ haarbreedte tussen lewe en dood.” Die polisie is na die ongeluk na die toneel ontbied, maar hulle het eers twee uur daarna opgedaag en volgens Dirk wou die taxibestuurder intussen al die toneel verlaat. “Van die bystanders het die taxibestuurder op die toneel probeer hou totdat die polisie daar aangekom het. Toe die polisie daar aankom, het hulle die bestuurder laat gaan en gesê sy lisensie is geldig.” Dirk en sy vrou het ŉ saak by die Wierdabrug-polisiestasie aanhangig gemaak. Maroela Media het ŉ navraag aan die polisie oor die ongeluk gerig, maar nog geen terugvoer ontvang nie. Dirk sê hulle gesin was geweldig geskok nadat hulle die nuus van die ongeluk ontvang het, maar is baie dankbaar dat Henry vir hulle gespaar is en dat dit al beter met hom gaan. “Ons het deur en deur net genade ontvang. Ons is vol vertroue dat hy volkome sal herstel.” Hy is baie dankbaar vir die gemeenskap en skool se ondersteuning die afgelope twee dae. “Die skoolhoof bel my gereeld om te hoor hoe dit gaan. Mense van heinde en ver, wat ek nie eers regtig goed ken nie, kontak my om hul ondersteuning te bied. Ek het nuwe respek vir die mensdom gekry en besef hulle harte is nog vol van omgee.”